送張子立龍圖知鳳翔
作者：馮山
朝代：宋

paragraphs: 公家濟水源，愛蜀如蜀人。
公凡五入蜀，東峽西峨岷。
門生變交遊，故舊成姻親。
蜀味皆吾餐，蜀音即吾民。
潼川最後至，既至情亦均。
惡不待公刑，善不須公仁。
雍容如一家，笑語聞四鄰。
山時參公府，堊鼻看斧斤。
舉動出至誠，悠久疑爲神。
詔書西出關，馬首北向秦。
遲行客辭家，擁别兒戀親。
公歸且大用，顧蜀還無因。
風收彌勒花，雨壓長平塵。
滑臺爲公壽，公飲不過唇。
樂我奉公歡，榮虞適兹辰。
物色莽牢落，人情浩酸辛。
已辭尚可聽，少駐雙車輪。